Ylivieskan kirkonkellot kokivat tulipalossa rajun matkan läpi kirkon kerrosten ja lattian. Kellot päätyivät syvälle maahan, mistä kaivinkone nosti ne ylös tänään iltapäivällä. Yllätyksenä tuli, että kellot olivat pitäneet pintansa rytäkässä, ne saatiin ylös kokonaisina.

Käytännön toimenpiteestä muotoutui Ylivieskassa puhutteleva hetki, kun kaivinkone nosti kettingin avulla kirkonkellot palaneen kirkon raunioista.

Kellot olivat tumahtaneet maahan samaan monttuun. Ensin nousi vuonna 1901 valettu pikkukello, sitten vuonna 1910 valettu isompi kello. Kelloissa oli tulen ja putoamisen aiheuttamia jälkiä, mutta ne olivat edelleen kokonaiset.

Paikalla tapahtumaa seurasi kymmeniä seurakuntalaisia.

"Ihan hämmästyttävää"

Lähempi tarkastelu osoitti, että joitakin halkeamia kelloissa on – aivan ehjiä ne eivät enää ole. Lisäksi kellojen vasarat olivat lentäneet irti.

– Oli ihan hämmästyttävää, että kellot olivat näin ehjät. Koko ajan on tiedetty, että kellot ovat uponneet syvälle maahan ja pudonneet kirkon monen kerroksen ja lattian läpi. Itse ajattelin, että tuskinpa voivat olla siellä enää kokonaisina. Hetki oli kaiken kaikkiaan vaikuttava ja monella tavalla puhutteleva. Jotakin ainutkertaista siinä koettiin, kun kellot nousivat kokonaisina, Ylivieskan seurakunnan tiedottaja Jussi Leppälä kertoo.

Molemmat Ylivieskan kirkonkellot on valettu Berliinissä Bochumin tehtaalla. Kellot ovat terästä. Isompi kello painaa 1066,5 kiloa ja pienempi 629 kiloa.

Kellot menevät nyt asiantuntijoiden tarkasteltavaksi. Tutkimusten jälkeen selviää, ovatko vahingot korjattavissa.